บัณฑูรเตือนเอกชนปรับตัวรับค่าจ้างใหม่ มาไกลเกินหวนกลับไม่ไหวให้ย้ายลงทุน
“บัณฑูร” ชี้ขึ้นค่าจ้างขั้นต่ำไปไกลเกินย้อนกลับ แนะเอกชนต้องปรับตัวให้ได้
2 พ.ค. 2555

“บัณฑูร” ชี้ขึ้นค่าจ้างขั้นต่ำไปไกลเกินย้อนกลับ แนะเอกชนต้องปรับตัวให้ได้
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า การขึ้นค่าจ้างขั้นต่ำ 300 บาท เป็นนโยบายรัฐบาลที่ทุกคนต้องปรับตัว หากปรับตัวได้ก็อยู่ในประเทศนี้ได้ แต่หากปรับตัวไม่ได้ก็ต้องไป เหมือนกรณีที่ญี่ปุ่นย้ายฐานการผลิตมาที่เมืองไทย ก็ด้วยเหตุผลหนีจากต้นทุนค่าจ้างที่เพิ่มขึ้น 
“ต้องยอมรับว่าขณะนี้ไทยไม่ใช่ประเทศที่มีค่าจ้างต่ำอีกต่อไป ประเทศค่าจ้างต่ำกลายเป็นพม่า เวียดนาม กัมพูชา ใครจะหนีต้น ทุนค่าจ้างไปหาต้นทุนต่ำ ก็ต้องหนีไปประเทศเหล่านั้น” ซีอีโอธนาคาร กสิกรไทย กล่าว
ทั้งนี้ ต้นทุนค่าจ้างถือเป็นปัจจัยสำคัญของต้นทุนการผลิต ส่งผลให้ราคาสินค้าปรับเพิ่มขึ้นเป็นแรงกดดันต่อเงินเฟ้อให้เร่งตัว ซึ่งเป็นประเด็นที่นิ่งนอนใจไม่ได้ ส่วนมาตรการดูแลผลกระทบด้านอื่นๆ ก็เป็นหน้าที่ของรัฐบาลต้องหาแนวทางแก้ปัญหาต่อไป 
นายบัณฑูร กล่าวด้วยว่า ขณะ นี้เศรษฐกิจและนโยบายของประ เทศมาถูกทางหรือไม่ ไม่มีอะไรชี้วัด แต่เชื่อว่าประเทศไทยไม่แย่กว่าที่เป็นอยู่ ตราบใดที่ไม่มีการทุบหม้อข้าวตัวเอง หรือไม่มีความรุนแรงเกิดขึ้นอีก คนไทยก็อยู่ได้เรื่อยๆ ไม่แย่จนเกินไป 
สำหรับการคัดเลือกประธานกรรมการธนาคารแห่งประเทศไทย (ธปท.) นายบัณฑูร มองว่าใครจะเป็นประธาน ธปท.ก็เชื่อว่าทุกท่านมีเจตนาดีกับประเทศชาติ แต่แนวความคิดอาจจะแตกต่างกันบ้าง แต่ทุกคนก็จะต้องมีการลงมตินโยบายที่ดีที่สุดเพื่อประเทศ